Plaasaanvaller glo vry weens polisienalatigheidAfriForum oorweeg regstappe teen ŉ ondersoekbeampte van die polisie nadat ŉ saak van die rol geskrap en ŉ plaasaanvaller op vrye voet is weens growwe nalatigheid van die polisie. Noël McSeveney, en sy vrou, Alta, is in Junie 2013 op hulle plaas buite Malelane, Mpumalanga deur twee aanvallers oorval. Noël is in die aanval gewond en het, in sy poging om hom en sy vrou te verdedig, een aanvaller doodgeskiet en een gewond. Volgens Nantes Kelder, hoof van AfriForum se ondersoekeenheid, het die saak teen die beskuldigde drie keer in absentia voorgekom. Die ondersoekbeampte het volgens inligting nagelaat om ŉ mediese verslag by die hof in te dien wat bevestig dat die beskuldigde steeds in die hospitaal behandeling ontvang, en as gevolg daarvan is die saak deur die hof van die rol geskrap. AfriForum se ondersoekeenheid het vroeër vanjaar ook ŉ verslag bekendgemaak rakende die foute wat die polisie maak tydens die ondersoek van plaasaanvalle. “Dit is blatante nalatigheid van die polisie dat ŉ plaasaanvaller op vrye voet is en die slagoffers nou in vrees moet leef; die ondersoekbeampte moet verantwoordelikheid neem hiervoor,” het Kelder gesê. AfriForum sal die saak namens McSeveney hanteer. Kelder het bygevoeg dat die voorkoms van plaasaanvalle en geweldsmisdade onaanvaarbaar hoog is. “Juis daarom behoort sake van hierdie aard met groot omsigtigheid hanteer te word om te verseker dat geregtigheid geskied,” het hy gesê. ŉ Lasbrief is intussen vir die beskuldigde se inhegtenisneming uitgereik, maar AfriForum het verneem dat hy nie opgespoor kan word nie.